|  |
| --- |
| Teknisk direktører  Vejchefer  Sagsbehandlere af gravetilladelser, jf. vejloven |

# Nu mere styr på samgravning af ledninger og rør i veje og stier

I dag, 2. juli 2018, er et nyt ***Samgravningsmodul*** sat i drift. Det skal alle, der ønsker at lægge ledninger og rør i offentlige veje, stier og fortove benytte, når de anmelder ønske om at lægge nye ledninger eller udskifte gamle ledninger i offentlige arealer.

Med mere end 150.000 graveansøgninger i 2017 og en stigning på 50% på tre år, er behovet for at begrænse generne ved ledningsarbejder stort. I dag samarbejder ledningsejere og entreprenører kun i 1-2 % af gravningerne, og samarbejde om at lægge fælles føringsrør er næsten ikke til stede. Her skal Samgravningsmodulet hjælpe.

Samgravningsmodulet udsteder en ***Kvittering*** på, at en ledningsejer har undersøgt muligheder for samgravning, og denne kvittering er adgangskort til at søge vejmyndigheden / kommunen om ***gravetilladelse***.

Mere samgravning har længe været et stort kommunalt ønske, og selv om løsningen kunne være mere vidtgående, er Samgravningsmodulet resultatet af et meget konstruktivt samarbejde mellem Styrelsen for Datastyring og Effektivisering, Vejdirektoratet og KL, godt hjulpet på vej af aktørerne på området, ikke mindst kommunale chefer og medarbejdere.

Samgravningsmodulet er blevet til som del af en omfattende revision af Lednings Ejer Registret (LER), der udføres som del af Den Fælles Offentlige Digitaliseringsstrategi 2016-20, Initiativ 6.3.

Gravetilladelser reguleres derimod efter vejlovens §74, der pr. 1. juli 2018 ændrer et "kan" til et "skal", så ledningsejere nu SKAL dokumentere, at de har søgt at koordinere gravearbejder over for vejmyndigheden/kommunen.

Samgravningsmodulet kan være en hjælp til kommuner, der ønsker mere koordinering af de mange opgravninger i offentlige arealer, og modulet kan være en hjælp til at undersøge behovet for at lægge føringsrør i jorden.

Læs meget mere om det nye Samgravningsmodul [her](https://ler.dk/Portal/Subsides/P.15.Samgravning/P.15.1.Baggrund_for_samgravning.aspx) .

Arbejdet med en brugervejledning er også godt i gang. Det gøres i en digital udgave, som suppleres når nye behov opstår. Den foreløbige brugervejledning kan læses her: [her](https://ler.dk/Files/graveforespørgselSam.pdf)

Ønsker man at vide mere om revision og tidsplan for Lednings Ejer Registret findes det på [www.ler.dk](http://www.ler.dk)

Både LER-sekretariatet, Vejdirektoratet og KL parat til at svare på spørgsmål, hver på vores område, og kan vi ikke svare, henter vi hjælp hos nogen, der kan:

|  |  |  |  |
| --- | --- | --- | --- |
| Spørgsmål | Ansvarlig | Kontakt | Link og mail |
| Systemteknisk vedr. Samgravningsmodul | SDFE | Support for LER, LER.dk (FAQ) | [support@sdfe.dk](mailto:support@sdfe.dk)  https://ler.dk/Portal/P.1.Forside.aspx |
| Lov og tolkning heraf | VD | Vejdirektoratet | [vd@vd.dk](mailto:vd@vd.dk) |
| Forvaltning i forbindelse med kommunale gravetilladelser | KL | Teknik og Miljø  Tom E Christensen  Kirsten Elbo | [toec@kl.dk](mailto:toec@kl.dk)  [kieb@kl.dk](mailto:kieb@kl.dk) |
| Forvaltning i forbindelse med statslige gravetilladelser | VD | Vejdirektoratet | [vd@vd.dk](mailto:vd@vd.dk) |

Med venlig hilsen

Tom Elmer Christensen

Specialkonsulent